khistorydata/jeongjo-sjw-relations huggingface dataset:
정조 18년
李儒慶以備邊司言啓曰卽見忠淸監司李亨元災實分等狀啓則泰安等二十邑置之尤甚扶餘等二十五邑鎭置之之次靑陽等十邑置之稍實面里分三等開錄于後仍以爲今年本道穡事被災孔酷事目災二千一百結外不足災二萬六千七百六十八結七十六負五束特令加劃賙救之道更當商量緩急酌定多少追後陳聞而後錄諸條竝請令廟堂稟旨分付矣其一拯劣米無論新舊條一倂停退事也其一軍保歲抄次次充定磨勘亦勿定限事也其一式年軍兵改案已始修正之役不可不擧行而至十年大都案限明秋退限事也其一癸未移轉江都米依近例待實數稍優後擧行事也其一牙山貢津倉所屬七邑大同米同載漕船一事以其革舊創新之爲難連爲狀請蒙允今亦依前擧行事也其一推奴徵債防塞事也其一尤甚之次邑勿定配所事也邑分等與面里分等依狀請施行本道年事之歉荒已入聖鑑之俯燭其在對揚之道災結多少顧何可較計而狀啓中所引兩年災結非但挽近所無道內物情至今亦謂之太過則過此兩年之摠終涉過濫略倣癸卯摠竝與事目災合二萬六千六百八十結劃給使之一一均俵期無把束白徵之弊新舊拯劣米停退事軍保歲抄次次充定磨勘亦勿定限事癸未移轉江都米待稍優擧行事牙山貢津倉所屬七邑大同米依前擧行事推奴徵債防塞事尤甚之次邑勿定配所事或是年例或是歉歲應行之例一倂依施軍兵改都案限明秋退限事已自本司草記蒙允勿論式年改案與十年大都案皆在其中而今此狀辭則謂以式年改案已始修正之役云所入之費若已收捧則更無可論而如未收捧則一體限明秋退行之意分付賙救等節姑待追後狀聞稟處狀啓體段尤當謹嚴而災歲懷保已試蔑效等語未免屑越該道臣推考何如傳曰允加請結數無論精濫之如何以朝廷爲民之心其可勒使白徵乎特依所請許施可也
정조 18년
李儒慶以備邊司言啓曰卽見慶尙監司趙鎭宅災實分等狀啓則淸河等二十三邑置之尤甚宜寧等二十六邑置之之次安東等二十二邑置之稍實仍以爲無論尤甚之次隨其面里之最歉民戶之至殘賙賑穀物從當追後陳請而後錄諸條竝請令廟堂稟旨分付矣其一面里分等旣多已例無論三等邑一從面里災形淺深參量分等事也其一新還尤甚邑尤甚面里三分一尤甚邑之次面里之次邑尤甚面里四分一尤甚邑稍實面里之次邑之次面里稍實邑之次面里五分一分數停退而逐戶分秩俾無漏濫之弊事也其一還穀尤甚邑三分一之次邑四分一稍實邑五分一準折代捧事也其一山城軍餉三分一輸納山倉三分二捧留平倉事也其一拯劣米停退事也其一居昌比安兩邑還穀中限年分捧條停退事也其一兵曹騎兵及禁御兩營上番軍限麥秋退番事也其一尤甚邑勿定配所事也其一推奴徵債限明秋防塞事也近以三南年事仰貽宵旰之聖念而今覽狀辭稍勝湖南猶爲萬幸分等及面里分等竝依狀請施行新還餉停退及代捧已降特施之恩今無可論城餉三分二捧留平倉事拯劣米停退居昌比安兩邑還穀中限年分捧條停退事尤甚邑勿定配所事推奴徵債防塞事皆是歉歲近例竝爲依施禁御兩營上番軍限麥秋停番事今日次對已爲仰稟蒙允而兵曹騎兵停番一款亦於向日傳敎中有所提敎一體退番之意分付該曹及該道臣賙賑穀物待其更爲登聞後稟處何如傳曰允
정조 18년
李儒慶以訓鍊都監言啓曰今十月十九日景慕宮展拜時因兵曹節目金虎門入直軍三十名除出把摠白泓鎭哨官李聖濂率領挾輦侍衛集春營入直軍四十五名哨官申大益及北營入直千摠尹範行領付排立當次營門東營入直軍三十名北營入直把摠李旭祥率領宮大門外把守還宮後各還直所而竝待標信擧行之意敢啓傳曰知道
정조 18년
洪義浩以賑恤廳言啓曰西部司醞洞契任掌金雲伊今月十日本洞路傍得二歲遺棄男兒洞里居良女朴召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
領議政洪樂性箚曰伏以夜接小報有今日閟宮展拜之命仍降次對來會之敎羹墻之慕益篤而展禮一月三行宵旰之憂冞勤賓筵接于齋殿誠不勝欽頌萬萬第臣猥以首相又忝都提擧之任固宜趨簉庸伸常分而顧臣癤瘇當寒益劇肆毒足心非徒跬步之間無以自力於肅敬之地不敢冒進一任偃便在家臣心悚惶姑舍無論國體損傷當復如何況今民憂溢目丙枕靡安廈氈詢諮文食不遑而只任僚寀之賢勞未效絲毫之裨益此尤臣當退之一端伏乞聖明亟降威罰治臣闕禮之罪仍賜遞免以幸公私焉云云答曰省箚具悉卿懇卿其安心勿辭俟間視事仍傳曰此批答遣史官傳諭
정조 18년
右尹沈晉賢疏曰伏以臣與新除判尹臣具㢞有從娚妹應避之嫌一自周旋有違格例玆敢短章呼籲伏乞聖慈俯垂鑑諒亟命選部遞改臣右尹之職以存公格不勝幸甚臣無任云云答曰省疏具悉疏辭下該曹稟處
정조 18년
司諫許晊正言崔時淳等啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲甚罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言而輿憤之轉激去而益深請亟寢秋曹罪人放釋之命仍令王府設鞫嚴問快正典刑答曰不允
정조 18년
行都承旨沈煥之坐左承旨洪義浩坐右承旨尹致性坐左副承旨李相橫坐直右副承旨洪大協坐直同副承旨李儒慶坐注書鄭文始病一員未差假注書具得魯仕直韓致重仕事變假注書尹濟弘仕
정조 18년
洪大協啓曰明日常參經筵取稟傳曰停
정조 18년
李相璜啓曰大司憲林蓍喆呈辭執義徐有沂掌令申大龜在外掌令鄭景祚持平洪秉臣傳旨未下持平鄭魯榮牌招啓辭未下監察茶時之意敢啓傳曰知道
정조 18년
承旨前望單子入之洪大協落點
정조 18년
兵曹口傳政事副司直單南公轍
정조 18년
以平安監司金思穆狀啓平壤庶尹朴知源身病沈重不得已罷黜事傳于沈煥之曰此時守令豈可數遞此狀啓還下送如已上來令該曹下送後草記
정조 18년
沈煥之以吏曹言啓曰成均館博士申溥除拜後過限未肅拜依例罷職何如傳曰允
정조 18년
李儒慶以備邊司言啓曰因傳敎喬桐府餉穀當捧之數昨年特停之大同爲幾許關問該道矣卽見京畿監司徐龍輔所報則枚擧喬桐水使許任牒報以爲喬桐府餉穀當捧條七十五石零而開倉後所捧只是二石昨年大同停退條爲三百二十三石零云矣餉穀都數不過七十餘石則似無停代之可論而若以當納者分而言之則其中亦必有多數受食之民此等之類使之抄出就其中最難捧處依北漢城餉例代捧至於大同米則比諸城餉尤爲體重亦非還餉之以戶受食者則分數仍停未必爲均惠之道全然仍停亦關後弊此則置之何如傳曰允
정조 18년
洪大協以司譯院都提調意啓曰使行入彼地後凡百周旋專責於堂上譯官而目今使行稠疊堂上譯官之有履歷可任使者適値乏少難以分排在前如此之時多有稟請陞資之例矣漢學敎誨鄭思玄爲人履歷實合陞品任使倭學堂上譯官金健瑞前任釜山別差時館倭稱以舊例每當春秋社日及百種節目出入舊館濫行閭里村女驚擾爲弊莫甚責諭館守倭永爲禁斷自此以後諸倭慴服莫敢違越村民安堵至有立碑之擧故伊時東萊府使柳焵據實枚報其所效勞合有酬賞之典上項漢學敎誨鄭思玄倭學嘉善金健瑞特爲加資以爲激勸任使之地何如傳曰允
정조 18년
洪大協以兵曹言啓曰湖南禁御鄕軍及本曹騎兵已爲限麥秋停番而嶺南湖西禁御鄕軍今亦一體限麥秋停番事出擧條矣本曹嶺南湖西騎兵宜無異同亦限麥秋停番之意兩道道帥臣處知委施行何如傳曰允
정조 18년
李相璜以壯勇營言啓曰本營右司鄕軍等私自收斂委折査治粘目判付內各邑當該守令等令道臣査出今後不禁人指名報來後草記論罪事命下矣卽接京畿監司徐龍輔査報則楊根郡守尹行醇坡州前牧使申大坤楊州前牧使李東馨高陽前郡守吳載光在任時旣承飭令不能禁斷至今因循揆以事體萬萬駭然竝令該府拿問處之何如傳曰三令五申之意姑先從重推考可也
정조 18년
知敦寧李聖圭疏曰伏以臣向叨憲長屢違召命相箚院啓左右迭發其所聲罪有非尋常紏效之比臣至今追思不覺心悸而魂戄實欲求死而不得也祗荷聖度涵容薄罷旋敍旬日之內復除宿趼而四維爲重鐵限在前不免更犯違傲之罪果然諫臣論啓又有譴削之請前後非斥俱係嚴峻臣誠驚懍悚蹙尤無容措乃者敦寧府新命忽降於縮伏訟愆之中臣手奉恩誥益不勝惝怳感激之至固當卽日趨膺以伸叩謝之忱而區區廉防豈可諉之以時日之稍久職名之有異爲揚揚冒出之計哉玆敢略控短章仰瀆宸嚴伏乞聖明俯賜諒察亟命鐫削臣職以謝公議以靖私義千萬幸甚臣無任云云答曰省疏具悉卿其勿辭行公
정조 18년
甲寅十月二十日午時上御重熙堂同副承旨入侍時同副承旨南公轍記事官鄭文始記注官承膺祚記事官吳泰曾原任直提學徐有防以次進伏訖上曰有司堂上入侍出榻敎賤臣承命出傳與有司堂上沈頤之偕入進伏上曰經費料祿區處當爲幾朔乎頤之曰別營軍資監當支閏二月廣興倉當支正二月爲定矣上曰明年收租亦似不足矣頤之曰自上每以民事夙宵憧憧故至於經費臣不敢一辭仰達而誠萬萬可悶矣收租諸道年分齊到後可以料量矣上曰琉球國漂民不日當來云付送於冬至使行似好咨文詳考可據前例撰出可也頤之曰臣於摠廳事有及時稟達者長湍南陽兩邑馬兵每於十月該邑初抄合試於京營直赴居首矣今春長湍府使徐有和心馬兵役賤人不應募請其改號別驍士其時前摠戎使鄭民始稱號改以別驍士都試依前擧行事筵稟蒙允矣及當今秋都試新募者聞以馬兵例應試擧有落莫散去之意蓋名號則驍士都試則馬兵故也若依坡州例以別驍士規矩試取則有違於筵稟定制而合設都試之南陽馬兵無歸屬處軍制科制俱爲相左都試設行例在此月之中不可不及今定式問議于大臣將臣處之何如上曰依爲之出擧條頤之曰本廳軍校支放皆以需米耗米須用而今年則因朝令皆以錢代捧矣支放例自十月以新捧上下而今無以本米上納者則料條無從他拮据之策只有明春惠廳所受月課米給代條一千石而惠堂以其翌年預下不欲推移惠堂所執非無所據而本廳形勢此外更無他道則今朔料條四百石不可不姑先就資於月課米且以明年料條言之捧留代錢之外無留庫餉穀則勢將自朝家變通臣意則江倉附近邑捧留中量其道里便近使之輸納於江倉則還民無山城負戴之勞將士有料米繼給之道此則待日後賓對使將臣之曾經摠使者預爲商確稟旨擧行似好故敢此仰達矣上曰詳問便否於道臣草記稟處可也出擧條上敎有防曰有何可達之事乎有防曰畿甸最近處試券已多先到者其餘諸邑隨其程途可以陸續入來故自今日當始考役而大邑三人中邑二人小邑一人旣有成命矣第無論大中小邑或多有巍作之如二字等者而若拘三人二人已定之額不許入格而反在他邑三字等入格之下則此甚難處且以小邑言之若只取一人則於賦於詩取此闕彼亦爲斑駁此不可不一番稟定故敢此仰達矣上曰二字等竝屬額外特用別例使之一體赴覆試小邑亦取詩賦各一人可也出擧條仍命書傳敎曰同副承旨許遞前望單子入之待下批牌招察任命退諸臣以次退出
정조 18년
行都承旨沈煥之坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始病一員未差假注書具得魯仕直韓致重仕事變假注書尹濟弘仕
정조 18년
洪大協啓曰來二十五日朝參日次而國忌齋戒相値頉稟之意敢啓傳曰知道
정조 18년
李儒慶啓曰輪對官來待矣敢稟傳曰入侍
정조 18년
李相璜啓曰合辭闕啓事甚未安今日政新除授臺諫竝待下批牌招何如傳曰允
정조 18년
以持平鄭魯榮牌不進罷職傳旨傳于李相璜曰只推
정조 18년
洪大協啓曰卽伏見全羅右水使鄭彦衡琉球國人出陸事到院狀啓則判府事金憙名字誤書狀啓所當還下送而係是邊情雖不得不捧入而事體所在萬萬未安從重推考何如傳曰允
정조 18년
以刑曹坐不坐單子傳于李相璜曰在外參議許遞前參議鄭致淳仍任牌招察任
정조 18년
以濟州移轉穀發運時海神祭獻官徐榮輔狀啓海南縣所載移轉各穀看審馳啓事傳于李儒慶曰船隻齊到趁期裝載爲耽羅望哺之民情何等多幸其間已爲發船亦已行祭還到沿邑慰諭乎待其慰諭每邑各以形止及民情登聞事回諭
정조 18년
以全羅監司李書九狀啓琉球國漂人問情事傳于李儒慶曰琉球國漂人之無事渡海可幸島中適有解語之通事能爲問情此後次次訓誨別設料窠各別勸課之意分付牧使事回諭當該通事李益靑待其上來令該曹別爲施賞昔則琉球人往來於我國我國亦知彼音矣近來不然所謂濟州入去之譯學爲無用之物今番則令譯院另定年少聰敏之人領至灣上或彼中學其言語如有未盡條件琉球朝貢之年更爲入送翻解音韻事令都提擧知悉
정조 18년
沈煥之以司饔院監膳提調意啓曰漁夫貢人等呼訴內卽今冬節已屆魚族隱入設網屢日終未捉得闕供生事迫在朝夕云每年如此之時以他可合之魚及活鷄例有參半代捧之規而莫重御供自下不敢擅便惶恐敢啓傳曰代捧可也
정조 18년
李儒慶以兵曹言啓曰今十月二十一日武臣賓廳講書時武臣兼宣傳官李光逵通鑑第五卷不通訓鍊都監哨官李榮培通鑑第二卷不通竝依定式推考警責何如傳曰允
정조 18년
李相璜以訓鍊都監言啓曰以政院啓辭批旨內聞是守門中官不給承傳色直給別監而然云當該中官過甚爲先逐送本土砲保停納貧民代充定捧上事令訓局分付可也事命下矣中官李光彩乃是坡州之人而坡州則本無本局砲保軍不可充定於停納貧民之代別爲錄置砲保後以細木捧上事發關知委於該道道臣之意敢啓傳曰知道
정조 18년
李相璜以義禁府言啓曰嶺南尤甚邑定配中巨濟洪亮猷鄭必秀玄風李義肅移配道內稍實邑昌原元弼新移配京畿稍實邑湖西尤甚邑牙山尹光心海美柳殷鉉或襲謬或除拜屬耳而俱不過微眚分揀放送事命下矣尹光心柳殷鉉分揀放送事分付該道道臣洪亮猷慶尙道河東府鄭必秀蔚山府李義肅彦陽縣元弼新京畿朔寧郡移配而竝仍前罪目依例發遣府書吏羅將押送于新定配所之意敢啓傳曰知道依湖南例令本道擧行可也
정조 18년
吏曹啓目粘連觀此漢城府右尹沈晉賢上疏則以爲臣與新除授判尹具㢞有從娚妹應避之嫌一司周旋有違格例亟命選部遞改亦爲白有臥乎所相避之法在下當遞似當許遞是白乎矣宰臣所帶遞仍當否臣曹不敢擅便上裁何如判付啓依回啓施行爲良如敎
정조 18년
掌令申大龜啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法罪之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網大恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法新除授徐有沂時在慶尙道安東地請斯速乘馹上來事下諭答曰不允下諭事依啓
정조 18년
甲寅十月二十一日辰時上御熙政堂輪對官入侍時行都承旨沈煥之左承旨洪義浩同副承旨李儒慶假注書韓致重記注官承膺祚記事官吳泰曾社稷令柳承文校檢白師敏副正字洪宅夏李𡎘司宰僉正趙基顯主簿李是銓直長任尙濂奉事李祉亨西學訓導韓光烈禁府都事李龜錫李元臣金履九申翼顯鄭持容鄭冕綏司饔主簿李箕元奉事孔允東尹鎰繕工主簿尹之衡監役尹心約李田秀鄭致愚奉事李命存尹熤副奉事柳肅之假監役洪章輔徐有昌林弘遠宗簿正崔景岳主簿朴命球直長林淵浩漢城庶尹李惟稱判官李基讓主簿辛漸金世根長興主簿蔡潤銓奉事崔奎晶以次進伏訖上曰右承旨左副承旨右副承旨入侍賤臣承命出傳與右承旨尹致性左副承旨李相璜右副承旨洪大協偕入進伏上敎煥之曰輪對官以次進前等各奏職姓名訖曰職掌所懷無師敏曰職掌事大交隣本朝箋文所懷無宅夏曰職掌事大交隣本朝箋文所懷無曰職掌事大交隣本朝箋文所懷無基顯曰職掌所懷無尙濂曰職掌魚醢遺在大口魚三千八百七十三尾石首魚一萬二千七百九十一束四介民魚六百十一尾靑魚五千八百二十八同三介所懷無祉亨曰職掌魚醢遺在白鰕醢一百六十三筩蘇魚醢二百六十三桶一斗九升眞魚二千三十八束五介卵醢七十七桶一斗八升所懷無光烈曰職掌訓導儒生所懷無龜錫曰職掌所懷無元臣曰職掌所懷無履九曰職掌所懷無上曰是誰也煥之曰故山林亮行之子也上敎履九曰年幾何履九曰四十九矣上曰予每念故山林而不忘非但待之以士而已也翼顯曰職掌所懷無持容曰職掌所懷無冕綏曰職掌所懷無箕元曰職掌所懷無允東曰職掌所懷無鎰曰職掌所懷無之衡曰職掌索色所懷無心約曰職掌鴨島色所懷無田秀曰職掌還下色所懷無致愚曰職掌炭色所懷無上敎致愚曰汝之三寸好在耶致愚曰好在矣命存曰職掌竹色所懷無熤曰職掌紫門所懷無肅之曰職掌工作色所懷無章輔曰職掌材木色所懷無有昌曰職掌鐵物色所懷無弘遠曰職掌長木色所懷無景岳曰職掌所懷無上敎景岳曰汝何年登科乎景岳曰己卯科也上曰此人侍從中首舊軍自鄕何時上來乎景岳曰前月上來矣上曰其處年事何如景岳曰穴農也命球曰職掌所懷無淵浩曰職掌所懷無上敎淵浩曰汝是冕浩之四寸乎上曰冕浩之文勝於汝乎淵浩曰才本魯鈍初無優劣之可稱也惟稱曰職掌六臘月褒貶事所懷無基讓曰職掌戶房板籍事歲饌老人抄啓事獻民數事所懷無漸曰職掌兵房禁火事宮都城巡審事座吏事禮房揀擇事未婚未葬抄啓事山訟事所懷無世根曰職掌刑房檢驗閭家奪入禁斷事工房坊役事道路橋梁修治事民家頹壓書啓事所懷無潤銓曰職掌席子色所懷無奎晶曰職掌紙所懷無義浩曰京外啓覆曾有災年不爲之例今年則何以爲之乎上曰如有災年不爲之例則勿爲可也仍命退諸臣以次退出
정조 18년
甲寅十月二十一日辰時上御重熙堂左承旨入侍時左承旨洪義浩假注書具得魯記注官承膺祚記事官吳泰曾以次進伏訖上命讀公事書判付訖命書傳敎曰嶺南尤甚邑定配中巨濟洪亮猷鄭必秀玄風李義肅移配道內稍實邑昌原元弼新移配京畿稍實邑事分付禁府柒原李達孫金悌得具太世固城高三老味朴昌彬熊川柳己同全得中韓判老味金正彦泗川李集勳李鐺源車慶百金百信徐完世姜詢岳諸癸孫巨濟趙常本車鳳祚金福伊金海鄭相魯朴長淵迎日池應彩南海尹錫祚等令道臣稍實邑次次移配固城蘇采得等四名移配海西玉浦連伊南海呂再老味福金卽其地方爲奴婢使役俾除保授之弊事分付又命書傳敎曰湖西尤甚邑恩津崔昌孫畿邑稍實處移配藍浦洪太順黃應海唐津金大福金振哲庇仁金福成閔致宗海美王就道李仁千李德希李貴奉泰安金孫伊韓順乭安萬昌韓山孫慶裕永同洪成太等竝令道臣道內稍實邑從便徐徐移配沔川金景烈嚴刑一次移送原籍官事分付道臣牙山尹光心海美柳殷鉉或襲謬或除拜屬耳而俱不過微眚分揀放送事分付仍命退承史以次退出
정조 18년
行都承旨沈煥之坐左承旨洪義浩坐直右承旨尹致性坐左副承旨李相璜坐右副承旨洪大協坐直同副承旨李儒慶坐注書鄭文始病一員未差假注書洪樂浚仕韓致重仕直事變假注書尹濟弘仕
정조 18년
李相璜啓曰大司憲林蓍喆掌令申大龜呈辭執義徐有沂在外掌令一員未差持平洪秉臣傳旨未下鄭魯榮牌招啓辭未下監察茶時之意敢啓傳曰知道
정조 18년
沈煥之啓曰假注書具得魯身病猝重勢難察任今姑改差何如傳曰允
정조 18년
具得魯改差代以洪樂浚爲假注書
정조 18년
洪大協以禮曹言啓曰來十一月初七日行景慕宮冬享大祭親祭取稟奉敎恭依
정조 18년
以平安監司金思穆狀啓中和府使尹恒儉情勢有難强令察任不得已罷黜事傳于沈煥之曰充軍之擧爲民命出於一時申飭此時守令迎送反爲民弊以此較彼輕重判異尹範敍充軍分揀放之鄕里此狀啓還下送
정조 18년
以咸鏡監司金華鎭啓本罪人徐宗集等到配事傳于李相璜曰朴春元不足責還送原籍官其矣家人處保授
정조 18년
以濟州牧使沈樂洙狀啓三邑面里分等捧糴分數停退還分白給限明年麥登排巡磨鍊不待回下一邊發令事涉擅便惶恐待罪事傳于洪義浩曰判付內啓下備邊司爲旀勿待罪事令政院回諭觀於狀辭益知滌場後民情之一倍顑頷嚴飭新牧使船運穀物及已區劃外更有不足者往復道臣加請事行會爲良如敎
정조 18년
洪大協以備邊司言啓曰今此琉球國漂人入接京畿新營後使本司郞廳及譯官詳細問情別單書入而冬至使行期尙遠漂人則留一宿後以冬至使行帶去譯官中一人先爲領往灣府使行到灣後仍爲順付之意分付該院及灣府沿路供饋及禁雜人護送等節亦爲嚴飭於各該道臣何如傳曰水陸兼程於晨夜又卽領往灣上是豈軫恤之意乎姑留數日更爲草記後發送留館時供饋等節嚴飭畿伯時遣備郞考察可也
정조 18년
洪義浩以戶曹言啓曰時御所內各司雨漏處修改吉日令日官推擇則今十月二十四日辰時爲吉云以此日時擧行何如傳曰允
정조 18년
李相璜以刑曹言啓曰今年啓覆當爲擧行而取考本曹謄錄則去癸卯年以歉荒有退行之例矣今値災歲京外啓覆依前例退行何如傳曰允
정조 18년
洪大協以義禁府言啓曰平安道昌城府充軍罪人尹範敍分揀放之鄕里事命下矣尹範敍充軍分揀放送事分付該道道臣而放之鄕里之意敢啓傳曰知道
정조 18년
洪義浩以宣惠廳言啓曰兼察摠戎使沈頤之以摠廳放料米之無他拮据本廳所下月課米給代條中四百石姑先就資事陳達出擧條該廳又以筵稟得請移文督送而本廳月課條本是當年上下者年前因摠廳苟艱先一年上下不過謬例此已早宜釐正以待當限者而今又以丙辰條許施於今年則此所謂再翌年條也翌年先下尙云不可況再翌年乎本廳米儲見甚不敷今年又値歉荒來頭貢價與給代將有難繼之慮摠廳事勢雖甚可悶本廳之引年上下有關後弊姑爲置之而非但今年雖於明年更勿先下必待再明年春依定式施行何如傳曰允
정조 18년
洪義浩以賑恤廳言啓曰依下敎濟州狀啓持來人五名各米三斗式依例分給之意敢啓傳曰知道
정조 18년
李相璜以摠戒廳言啓曰本廳軍校等明年料條以江倉附近邑捧留中量其道里便近使之輸納事擧條批旨內有詳問便否於道臣草記稟處之命矣關問其便否於該道臣徐龍輔處則以爲江倉附近卽沿江一二邑而皆入於尤甚若令移納京倉則轉輸之際爲弊不些有非朝家軫念之本意且元穀取用之後明春分糶以錢出給則才祛一弊又生一弊以此以彼俱爲掣礙云本廳軍校料條實無他變通之道而道臣旣以災邑民弊若是持難軍情雖甚抑鬱有難强令輸納置之何如傳曰惠廳防啓畿營防報然則本營將士何以支放乎更爲論理草記可也
정조 18년
洪大協以摠戎廳言啓曰本廳草記批旨內惠廳防啓畿營防報然則本廳將士何以支放乎論理草記可也事命下矣今春移轉節目中或有捧留代錢之時以他衙門穀推移給代事已爲啓下定式月課米卽水原給代條之逐年應下者而以其預下見阻於惠廳元穀捧留之時輸納耗條爲慮支放不足而以其民弊見阻於畿營事勢到此實無他措手之道而惟有留庫條推移一路非但留餉之事體至爲嚴重其間事情與前大異保還分給之時以錢代留及當春糶秋糴還作本米矣今則餉穀盡爲移轉之後自臣營更無還分之穀物前頭之錢化爲穀充補欠逋將無其路此所以不敢爲陳請之計者也今者特軫將士之停料批敎若是諄複臣何敢以留餉之體重不思仰體德意之道乎姑就留庫一萬六千石中量其一年料條除出取用以錢代留還作本米之道從後更商處之似合便宜令廟堂稟旨分付何如傳曰日前筵中聞卿所奏以留庫條取用已有下敎者矣予意則自初如此以此草記令廟堂問于前前摠使論理草記稟處可也
정조 18년
禁府啓目京畿水使許𣷯原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓罷職放送爲良如敎
정조 18년
甲寅十月二十二日辰時上御重熙堂同副承旨入侍時同副承旨李儒慶假注書韓致重記注官金錫泰記事官吳泰曾以次進伏訖上敎儒慶曰往畿營勞問琉球國漂人也命書傳敎曰濟州子弟之上來者亦有承旨宣諭之擧況異國漂人之生還者乎至於琉球國人昔有供職於我國者而特授摠管以寶劍差備近侍此不過二百年前事今來漂人其在懷柔之意別示顧恤於義爲可承旨一員待其住接館所往至畿營與道臣眼同慰問饋以酒食優給庇身之物仍命書判付訖命退承史以次退出
정조 18년
行都承旨沈煥之病左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始病一員未差假注書洪樂浚仕直韓致重仕事變假注書尹濟弘仕
정조 18년
李儒慶啓曰卽見全羅監司李書九康津等六邑慰諭蠲恤綸音及刊印冊子紙受狀啓則慰諭使軍官具絳官銜以宣傳官誤塡原狀啓所當還下送而係是緊急雖不得不捧入其不察之失不可無警推考何如傳曰允
정조 18년
以濟州牧移轉穀發運時海神祭獻官徐榮輔狀啓長興等四邑移轉穀所載船領發事傳于李儒慶曰觀此狀辭可謂祥颷送颿利泊越岸可以推知爲水陸之民萬萬欽幸計其程道爾之紙受別諭及綸音當在復路之後依別諭還途遍審遍諭乎勿以復命濡滯爲念益殫靡監之義期令實惠下究諸島難以遍察處必有之爾之帶去軍官訓鍊副正具絳特差宣傳官爾其知悉使渠遍諭諸島而爾於上來之時沿路詳察民情一一慰諭至湖沿逶迤內外浦一體慰諭以來若於足未遍踏處分送宣傳官慰諭依湖南例爲之事回諭
정조 18년
傳于洪大協曰有司堂上入侍
정조 18년
以開城留守李冕膺狀啓遺漏老人後錄馳啓事傳于洪義浩曰令該曹口傳下批
정조 18년
兵曹口傳政事宣傳官單具絳
정조 18년
以平安兵使申應周狀啓鐵箭肄業者抄置營下排日肄射尙無二百步遠射之可以登聞者不勝惶恐事傳于李儒慶曰日省月試旬課歲考期於準式成就惟在帥臣勸奬之勤怠卿於在任時必以二百步內外遠射者狀聞上送事回諭
정조 18년
李儒慶以兵曹言啓曰來十一月初六日大駕詣景慕宮齋宿初七日冬享大祭親行時何營軍兵隨駕何營軍兵留陣而禁軍及馬步軍以幾番幾哨磨鍊餘軍留營何以爲之乎敢稟傳曰訓局步軍十哨馬軍三哨爲先後廂禁軍三番隨駕御營廳留陣其餘留營置之可也
정조 18년
李儒慶以兵曹言啓曰本曹草記景慕宮冬享大祭親行時軍兵磨鍊事批旨內訓局步軍十哨馬軍三哨爲先後廂禁軍三番隨駕御營廳留陣其餘留營置之事命下矣在前禁御兩營鄕軍俱爲停番時留陣勿爲磨鍊而今番則御營廳鄕軍雖已停番禁衛營鄕軍姑未下去之故循例取稟伏承御營廳留陣之命而本廳騎士及標下軍外時無哨官何以爲之乎敢稟傳曰留陣置之可也
정조 18년
李儒慶以備邊司言啓曰卽見忠淸監司李亨元狀啓則以爲泰安瑞山俱是尤甚之邑而昨今兩年敗船罪人之在囚者爲二十七名値此慘歉失業之窮民猶患救生之不贍許多罪囚之輪饋實爲民邑難支之弊京外編配罪人之時在列邑者數甚夥然爲弊不些敗船罪人移送各其原籍官尤甚之次邑定配罪人自臣營參量民勢移配於道內稍實諸邑後區別狀聞事請令廟堂稟旨分付矣敗船罪人之三年囚繫十次刑訊非但爲窮覈情節卽所以嚴重其法則不可輕議其移送而在前歉歲或有已例姑令移送原籍官使之各別刑訊期於得情編配罪人移配事尤甚邑則不待狀請已蒙移配之處分今無可論至於之次邑依狀請施行非不便順而道內稍實只是十邑今又移送之次邑之編配則稍實邑民邑之弊亦旣非一念乎且考秋曹配案之次邑編配林川郡二名外皆不過一名此必道臣未及細量之致置之何如傳曰允
정조 18년
李儒慶以備邊司言啓曰卽見濟州牧使沈樂洙災實分等狀啓則備陳三邑穡事歉荒之狀仍以爲通一島分爲三等則本州七十八里內稍實爲二十里之次爲二十六里尤甚三十二里大靜二十里旌義三十八里竝爲尤甚當捧新還中尤甚里十分九之次里三分二稍實里折半停退除番軍官身役折半停退奴婢貢米男丁大同米折半蕩減軍兵操鍊停止推奴徵債防塞營邑需米略略收捧抄其無依之類留接於各其邑公廨及或土窟以春間白給餘穀一百五十石及從他區劃百餘石分授各邑使之饋粥尤甚丐乞中有家戶不入於抄飢者以春間還分餘穀二百餘石及麥還餘穀二千餘石自今月計口還分先爲救活而各里饒民或有舊穀及貿米者計口繼糧外錄出餘穀分授各其統長爲補給之資而通三邑當爲付還者壯爲三萬七千九百十八口弱爲二萬四千七百八十口自十月限明年麥登先從丐乞之戶次次加付月三排巡則容入米當爲二萬二千二百餘石而本土穀留在者二千餘石新還當捧二千餘石當於種子公料狀請移轉穀限二萬石次次入來一島之民日日顒望而還上停退等事所當待狀請回下擧行海路漠無期限一邊擧行一邊狀聞事涉擅便惶恐待罪爲辭矣先擧行後狀聞自是本州之例所陳一倂依狀請施行而不爲邑分等只爲里分等蓋由於俱爲尤甚之致而始稱分分爲三等有若邑分等而末乃只擧里分等者殊欠別白該牧使推考飢民之留接於公廨土窟者一處多聚則易生薰染之氣此是賑政之所戒使之切勿任置善爲分處饒民餘貯之分授統長雖似勸分本島事勢不可與陸地比論亦令從便接濟無論饒乏期於全保事嚴飭分付穀物之加請與否旣捧別下判付各別詳審俾無過不及之意一體分付何如傳曰允
정조 18년
李相璜以備邊司言啓曰因摠戎廳草記將士料米就留庫一萬六千石中量其一年料條除出取用以錢代留還作本米事批旨內日前筵中聞卿所奏以留庫條取用已有下敎者矣予意則自初如此以此草記令廟堂問于前前摠戎使論理草記事命下矣依下敎問于前前摠戎使鄭民始處則以爲北漢餉穀之耗縮營屬之負逋專由於取用留條以錢分給之弊革罷保還蓋欲兼防此弊而到今事勢無他變通則亦難膠守第有一道戶曹貸去餉米三千石今夏以小米推來其間已作代米者爲二千二百餘石此亦餉米而姑未及會錄則與留庫條差異以此米取移支放以其代錢稍退朔數從便貿來更爲充數似可兩便至若月課米惠廳之防啓事理當然但當初預下亦在代錢之時其後果成謬例而自需米變通之後此米在摠廳爲歲入應下之需今年雖係再翌年條而明年條又爲防塞則摠戎失當年應捧之需無以繼用似不可不推移上下如是排比則雖不取用留庫似可牽補云矣摠廳今年支放無論如此如彼皆不免牽補之政而前前摠使所論最爲詳盡戶曹推來小米還作大米條二千餘石雖曰餉米差與時留庫條有異姑先取用於支放之需以其代錢退朔貿米則兩便之道無過於此雖以月課米言之當初預下固是謬例而旣作該廳歲入應下之需則未充其代之前强爲防塞決是行不得之政再翌年條則雖不可擧論明年則又不可不預下以此分付亦令摠廳某條拮据以充預下之數然後必於當年受來當年條俾無每每相持之弊何如傳曰允
정조 18년
李相璜以備邊司言啓曰卽見兼察摠戎使沈頤之所啓則以爲僧倉餉還當捧爲四千六百餘石此時渠輩私自分給者則宜不敢擧論於捧留代捧之中而受食之民勢實無本色準納之道無論代捧捧留合有分數均惠之澤北漢鍊戎臺洞民役人今番移轉捧留之後無他資活之策所食還上若以本米責納則其勢便同刮龜洞民役人所受餉還五百餘石竝許代錢事竝請令廟堂稟旨分付而批旨內與昨令稟處者同爲草記事命下矣僧倉餉還乃是私自與受者則與各邑移轉之餉穀事面判異捧留代捧之請殊甚未安而今旣筵奏則其在仰體之道有難竝牢塞最難捧處代捧依各邑所在餉穀例施行捧留一款置之北漢鍊戎臺洞民役人等所受還上代錢事亦甚重難而移轉餉穀捧留之後渠輩之資賴無策勢所必至以米準捧恐無其路此則依各邑餉耗代錢例許令代納何如傳曰允
정조 18년
甲寅十月二十三日辰時上御重熙堂同副承旨入侍時同副承旨李儒慶假注書洪樂浚記注官金錫泰記事官吳泰曾以次進伏訖上命書公事判付上曰昨見琉球國漂人乎儒慶曰臣出與畿伯偕往新營招致漂人三名于庭下宣上德意勞問漂泊遠來之狀仍賜以衣袴饋以酒饌言語雖不能詳通歡忻舞蹈有感祝之意因通事問王宮所在通事指北而示曰在此矣漂人等北望稽首合掌如僧膜拜者四矣上曰濟州通事能通言語乎儒慶曰猶未能詳通矣蓋其言語多用倭語而間雜漢語云矣或書示文字則其中一人稍解平易字而二人則蠢蠢無識蓋其狀貌頗似我國浦漢在彼必是應役下賤矣賜饌之時偏食魚鮮可知其海國之習性也至於運匙游箸無異我國人矣上曰椎髻乎儒慶曰髻如我國之制而用錫長四五寸直貫而少斜矣額上若有綱巾之痕故問其所以則常用布帛裹頭故然云矣髻後髼鬆而略用倭脂以塗貼矣上曰然則梳髮云乎儒慶曰臣未及問而髮旣不剃則似當用梳矣上曰衣制何如儒慶曰竝服我國所賜之衣而外則著其國之服用斑布作挾袖單衫而其長曳地矣聞其國袴制至膝而止故始著我國長脛之制甚有喜悅之色仍命退承史以次退出
정조 18년
甲寅十月二十三日辰時上御重熙堂右副承旨入侍時右副承旨洪大協假注書韓致重記注官金錫泰記事官吳泰曾以次進伏訖上曰備局有司堂上入侍賤臣承命出傳與有司堂上沈頤之偕入進伏上曰琉球國漂人衣資給之乎頤之曰給之矣上曰卿聞華城城役停止之議乎頤之曰略問之矣上曰向日次對時諸臣之議不無携貳而第目今民事可悶城役雖有所重而與園寢所重有間且以殿宮所重尙減供奉則當此荒歲城役豈可不停乎且物力之所入當不下四十萬兩而此將何以辦出耶十年之後則可得此數而今則無可得之路領府與右相皆以爲不停爲可此亦未及思也如此冬節停役民豈有不願之理吾意則今姑停役而來春拓去北門外土皮則可成沃野使民深耕數年之內收稅甚多豈非公私兩利之道乎頤之曰停役之謂難固無怪矣而臣意則募軍每員給錢使欲赴者赴不欲赴者不赴則必多有樂赴者矣且雖停役而至於石手則異於募軍勿爲停役使之連爲治石以待更役時用之則甚便好矣上曰予意則以此以彼停役爲當然矣頤之曰僧食餉還當捧爲四千六百餘石此是渠輩私自分給者則宜不敢擧論於捧留代捧之中而其受食之民同是畿邑之餉民而原穀亦出於城餉之故蚩蠢之類只知捧留代捧之有命擧有希覬之心無意備納民習則雖甚可駭蓋其形勢實無本色準納之道其在一時之政毋論代捧捧留合有分數均惠之澤且北漢鍊戎臺洞民役人皆以糶糴時滲漏之利爲渠輩生涯而今番移轉捧留之後實無他資活之策其所食還上若以本米責納則其勢便同刮龜反致渠輩難支之患洞民役人所受餉還五百餘石竝許代錢以紓其力似合事宜竝令廟堂稟旨分付何如上曰依爲之與昨令稟處者同爲草記可也出擧條仍命退諸臣以次退出
정조 18년
行都承旨沈煥之坐左承旨洪義浩坐右承旨尹致性坐左副承旨李相璜坐直右副承旨洪大協坐直同副承旨李儒慶坐注書鄭文始病一員未差假注書洪樂浚仕直韓致重仕事變假注書尹濟弘仕
정조 18년
李儒慶啓曰明日再明日國忌齋戒正日相値視事頉稟之意敢啓傳曰知道
정조 18년
洪義浩啓曰有司堂上沈頤之禮曹判書閔鍾顯漢城判尹具㢞備局堂上趙鎭寬依下敎來待矣傳曰入侍
정조 18년
洪義浩以備邊司言啓曰琉球國漂人姑留數日更爲草記後發送事命下矣漂人今旣兩宿明日發送之意分付何如傳曰更留一兩日發送可也
정조 18년
洪義浩以賑恤廳言啓曰中部松峴契任掌李廷福今月二十三日本洞路傍得三歲遺棄男兒洞里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道近日寒事甚緊艱食無依之類不能資活必有遺棄者令判尹嚴飭各部着意搜訪亦以此意嚴飭諸道勿以例飭着過俾各盡心搜訪使字恤之德意有下究之實效可也
정조 18년
甲寅十月二十四日辰時上御重熙堂左承旨入侍時左承旨洪義浩假注書洪樂浚記注官金良倜記事官吳泰曾以次進伏訖上命書傳敎曰每年飭敎何如至於今年令廟堂前期嚴飭則昨與再昨因風寒之猝緊夜遣宣傳官摘奸坊曲左廳所管有路傍呵凍不能庇身之男女夜夜必捉爲將臣者若能誠心嚴飭豈有是也當該捕將爲先從重推考城內外設窨一依法典造給務從堅實時遣備郞考察事令廟堂知悉仍命退承史以次退出
정조 18년
甲寅十月二十四日午時上御誠正閣都承旨戶禮判備局堂上入侍時行都承旨沈煥之假注書洪樂浚記注官金良倜記事官吳泰曾戶曹判書沈頤之禮曹判書閔鍾顯備局堂上趙鎭寬以次進伏訖上曰漢城判尹入侍賤臣承命出傳與漢城判尹具㢞偕入進伏上敎鍾顯曰丙申以後御考儒生榜目輯爲一冊今旣告成而誤字頗多卿其看詳訛謬亦觀其凡例或有所見以爲提稟釐正可也上曰協吉通義幾何編輯乎鍾顯曰幾盡成就而亦當有添入者若增刊百餘張以準十卷爲一帙則似好矣上曰依此爲之可也鍾顯曰此後凡係擇日事池日賓年已老矣使池景喆專掌爲之似好矣上曰依此爲之可也鍾顯曰故參判柳夢寅蒙恩伸雪之後有定其嗣孫以奉香火之敎矣諸柳會議以柳𤤤定其奉祀之意呈訴臣曹以此成給立旨似好矣上曰依此爲之可也上敎㢞曰昨因賑恤廳草記以流乞事有飭敎者卿果聞之乎㢞曰俄入闕中伏見而卽已捧甘五部申飭擧行矣上曰使捕廳亦爲申飭可也㢞曰今年穡事亦判告歉顧今救荒之策當爲急務而糜穀之害莫過於酒自今設禁亦爲少補之道矣上曰予豈不知乎但酒之爲物不必米麥成釀凡有百穀無所不爲所以禁止之絶難矣況此頹綱敗俗愚民安能信朝令如金石乎且旣不能令行而禁止則不必自朝家屑屑申禁況大釀之禁自有令章矣廟堂若能提飭有司若能按行則豈或至於狼藉糜財之患乎仍命判尹禮判先退上敎頤之曰昨見濟州牧前牧使狀啓則有以賑恤事付之各其面里統長使之抄飢云云此似有見而未知如何頤之曰此似曾有之例矣日前見北伯金華鎭私書則亦以列邑統長抄戶之事有所議問臣亦以爲法甚便好而每事皆在於得人揀其統長亦當精詳任之之意答之矣上敎鎭寬曰所輯冊子今幾成就而凡例猶未詳備卿其更詳訂定以入又以一件留置廟堂日後救荒之政使之按以行之可也仍命退諸臣以次退出
정조 18년
行都承旨沈煥之坐左承旨洪義浩坐右承旨尹致性坐左副承旨李相璜坐直右副承旨洪大協坐同副承旨李儒慶坐直注書鄭文始病一員未差假注書具得魯仕韓致重仕直事變假注書尹濟弘仕
정조 18년
李相璜啓曰大司憲林蓍喆掌令申大龜呈辭執義徐有沂在外掌令一員未差持平洪秉臣傳旨未下鄭魯榮未肅拜監察茶時之意敢啓傳曰知道
정조 18년
李儒慶啓曰備邊司郞廳來言今日賓廳日次而國忌齋戒相値不得來會云矣敢啓傳曰知道
정조 18년
洪義浩啓曰明日方物看品處所以何處爲之乎敢稟傳曰便殿爲之
정조 18년
洪大協啓曰今二十九日故相忠定公趙璥緬禮時遣承旨致祭事禮曹單子啓下矣何承旨進去乎敢稟傳曰左承旨進去
정조 18년
沈煥之啓曰假注書洪樂浚身病猝重勢難察任今姑改差何如傳曰允
정조 18년
洪樂浚改差代以具得魯爲假注書
정조 18년
洪大協以內醫院都提調意啓曰嶺南今秋等封進羅蔘當捧爲二斤而獨頭之好品旣少山採之可用無多所捧僅爲六兩八錢御藥所用關係莫重前後飭敎不啻截嚴而今此見退若是夥然事體所在萬萬駭然當該道臣趙鎭宅罷職領納差使員寧海府使黃檃令該府拿問處之審藥令攸司從重勘罪醫生輩令本道別加嚴繩以懲日後而退蔘一斤九兩二錢使之改備以納之意分付何如傳曰藥料雖重民弊宜念常供猶且停免況藥料乎今番則以所封者捧置論罪科治竝分揀可也
정조 18년
李儒慶以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 18년
李儒慶以兵曹言啓曰來十一月十二月當上番騎兵二百五十名內忠淸道六十七名全羅道十七名慶尙道十七名退番實一百四十九名依定式本曹點考後仍令該曹襦衣題給之意敢啓傳曰知道
정조 18년
李儒慶以守禦廳言啓曰謹奉傳敎左捕廳六牌巡邏捕校權應順決棍十度之意敢啓傳曰知道
정조 18년
甲寅十月二十五日辰時上御誠正閣藥房入診入侍時提調徐有防副提調沈煥之假注書洪樂浚記注官金良倜記事官吳泰曾檢校直閣南公轍以次進伏訖有防等曰今日寒暖不適聖體若何上曰一樣矣有防等曰王大妃殿氣候若何上曰一樣矣有防等曰惠慶宮氣候若何上曰一樣矣有防曰醫官待令使之入診何如上曰置之上曰右承旨入侍賤臣承命出傳右承旨尹致性進伏命書公事判付有防曰慈殿慈宮進御所用江界別貿蔘昨已封入而今伏承依昨年例考施之命矣昨年再昨年領來效勞人一裨一校賞加最高重數採納一人優給厚價仍又帖加成給其餘隨重數分等而亦皆優給厚價矣今年亦當依下敎以此擧行而其中三錢八分三錢三分三錢三分合三本之一時採納人鄕人李東煌童子蔘三錢三分採納人鄕人金陽直童子蔘一錢五分採納人將校洪鳳麟等原給價外比他宜有從優施賞之擧以此分付該道營邑何如上曰依爲之帖加人以賞加爲之鄕人李東煜等令本道拔例施賞以爲勸後之地可也仍命退諸臣以次退出
정조 18년
甲寅十月二十五日午時上御重熙堂右副承旨入侍時右副承旨洪大協假注書洪樂浚記注官金良倜記事官吳泰曾以次進伏訖上曰琉球國人明日發送事分付畿營又命書公事判付訖仍命退承史以次退出
정조 18년
行都承旨沈煥之坐左承旨洪義浩坐右承旨尹致性坐左副承旨李相璜坐右副承旨洪大協坐直同副承旨李儒慶坐直注書鄭文始病一員未差假注書具得魯仕直韓致重仕事變假注書尹濟弘仕
정조 18년
尹致性啓曰大司憲林蓍喆掌令申大龜呈辭執義徐有沂在外掌令一員未差持平洪秉臣傳旨未下鄭魯榮未肅拜監察茶時之意敢啓傳曰知道
정조 18년
沈煥之啓曰臣煥之議政府方物封裹進去下直之意敢啓傳曰知道
정조 18년
傳于洪大協曰玉堂番次苟艱時帶書狀人竝許遞與未差之代前望單子入之待下批牌招察任
정조 18년
玉堂前望單子入之副應敎崔顯重修撰李羲甲副校理李宗燮落點
정조 18년
沈煥之以吏曹言啓曰珍山縣監李英遠催促下送後草記事命下矣珍山縣監李英遠囚家僮屢度催促則以爲老母胸腹之疾近益危重實無離捨還官之望云親病旣如是則有難强令還任今姑改差何如傳曰允口傳擇差待下批當日辭朝可也
정조 18년
吏曹口傳政事李基讓爲珍山縣監
정조 18년
洪大協以左右相意啓曰御覽方物還下白細綿紬二十匹黃細綿紬十匹白細苧布五匹白綿紙一千三百四卷滿花方席十四張滿花席十八張黃花席十六張雜彩花席二十三張極擇改備其餘物種一一看品同爲封裹之意敢啓傳曰知道
정조 18년
李儒慶以右邊捕益廳言啓曰依下敎本廳兼從事官李顯道改差代宣傳官李商采差下之意敢啓傳曰知道
정조 18년
甲寅十月二十六日辰時上御熙政堂方物看品入侍時行都承旨沈煥之左承旨洪義浩右承旨尹致性左副承旨李相璜右副承旨洪大協同副承旨李儒慶記事官鄭文始假注書具得魯記注官承膺祚記事官吳泰曾戶曹判書沈頤之以次進伏訖上曰方物對擧時該司官員之空手入來者紀綱所在萬萬駭然矣仍命書榻敎曰今日方物封裹看品時當該進排官郞廳事過後竝拿處上曰方物諸品一一看審而如有欠頉者則竝退可也上曰白細綿紬色品不佳擣砧不精執頉都退後嚴飭濟用監可也煥之等以次看品訖頤之曰舟橋船隻次第上來多有看檢擧行之事而臣兼帶重任不敢擅便出去矣上曰往來時言送政院從便出去也仍命退諸臣以次退出
정조 18년
行都承旨沈煥之坐左承旨尹致性坐左承旨李相璜坐直左副承旨洪大協坐直右副承旨李儒慶坐同副承旨李海愚坐注書鄭文始病一員未差假注書具得魯仕直韓致重仕事變假注書尹濟弘仕
정조 18년
洪大協啓曰來初一日輪對日次矣敢稟傳曰爲之
정조 18년
李相璜啓曰大司憲林蓍喆掌令申大龜呈辭執義徐有沂在外持平洪秉臣傳旨未下掌令洪克浩持平鄭魯榮牌招啓辭未下監察茶時之意敢啓傳曰知道
정조 18년
傳于沈煥之曰奉命在外承旨許遞前望單子入之待下批牌招察任
정조 18년
承旨前望單子入之李海愚落點
정조 18년
傳于李海愚曰同副承旨入侍
정조 18년
備忘記忠淸兵使洪仁默下直長弓一張長箭一部片箭一部筒兒一箇賜給
정조 18년
傳于沈煥之曰在外玉堂許遞玉堂尹光普之年老者連爲入番亦爲許遞前望單子入之待下批牌招察任副校理李宗燮之違牌過矣只推更爲牌招入直
정조 18년
玉堂前望單子入之校理鄭來百丁若鏞落點
정조 18년
傳于沈煥之曰新除授玉堂中有罪名人分揀出牌
정조 18년
以校理鄭來百丁若鏞副校理李宗燮牌不進罷職傳旨傳于李相璜曰副校理李宗燮之如此極爲駭然牌望勿施嚴飭承牌入直校理鄭來百丁若鏞前望無異中批以此提飭旣皆行公此二人豈可若此只推更爲牌招
정조 18년
傳于沈煥之曰吏判雖已辭朝如未下去入來開政大享當前齋宿前可以上來云而參議之代今日政差出待下批牌招察任
정조 18년
有政吏批判書李致中牌不進參判黃昇源進參議未差行都承旨沈煥之進啓曰判書李致中牌招不進參議未差小臣獨政未安何以爲之敢稟傳曰仍爲之以洪克浩爲掌令李時秀爲禮曹參判徐有臣爲右尹宋鍈爲同義禁承文正字單洪宅夏
정조 18년
兵曹判書具庠病參判柳誼病參議朴宗甲病參知兪漢寧入直同副承旨李儒慶進僉知三單閔心爀元永麟李沁副司直沈晉賢李晩秀李昌會鄭尙愚副司果沈興永以上單付
정조 18년
以濟用判官趙祥逵主簿慶恒運具允德奉事權思浩工曹正郞丁志德佐郞黃俊彦等拿處傳旨傳于李相璜曰紀綱所在雖有處分以卜重難致特使掖隷從便替輸渠輩之不爲對擧固駭然昨日事勢則容有可恕今番則分揀此後嚴飭
정조 18년
以忠淸監司李亨元狀啓異樣船一隻漂到馬梁鎭前洋事傳于洪大協曰問情譯官斯速下送而雖於譯官下送之前令地方官及虞候以文字問情後船隻完固風勢便順使之依願卽爲還送後狀聞事令廟堂分付道帥臣
정조 18년
李儒慶以備邊司言啓曰外方徵債防塞時京司一體擧行而年分回啓後自本司草記知委事因特敎定式矣今年外方徵債旣已限明秋防塞京司徵債亦爲一體防塞之意分付法司何如傳曰允京外防債之請便成年例公事而有名無實爲弊自如況今年民間事勢乎還穀身布雖皆蠲停而困於新舊債負之侵督難以支堪云更加拔例嚴飭京外俾有實效可也
정조 18년
甲寅十月二十七日未時上御重熙堂同副承旨入侍時同副承旨李海愚記事官鄭文始記注官承膺祚記事官吳泰曾以次進伏訖上曰吏曹參判牌去來申飭斯速入來開政又命書公事判付訖仍命退承史以次退出
정조 18년
行都承旨沈煥之坐左承旨尹致性坐右承旨一員未差左副承旨洪大協坐直右副承旨李儒慶坐同副承旨李海愚坐直注書鄭文始病一員未差假注書具得魯仕直韓致重仕事變假注書尹濟弘仕
정조 18년
洪大協啓曰明日拜表相値視事頉稟之意敢啓傳曰知道
정조 18년
尹致性啓曰大司憲林蓍喆掌令申大龜呈辭執義徐有沂掌令洪克浩在外持平洪秉臣傳旨未下鄭魯榮牌招啓辭未下監察茶時之意敢啓傳曰知道
정조 18년
尹致性啓曰今日政新除授掌令待下批一體牌招何如傳曰允
정조 18년
傳于李儒慶曰右副承旨入侍
정조 18년
行都承旨沈煥之左承旨尹致性右承旨李相璜左副承旨洪大協右副承旨李儒慶同副承旨李海愚等啓曰臣等卽伏見傳敎下者若曰微微隱隱有此警告修省之道敢不責躬自今日減膳三日使三司言責之臣各陳修省之策臣等聚首奉讀不勝欽歎仍伏念聖人之極功致中和而天地位萬物育也今我殿下德修道凝立天下之大本明天下之大經凡可參天地而贊化育者曾未見毫髮之有憾也則夫天之所以徯我殿下者亦宜景星慶雲和風甘雨日至而月致年豐而人和也夫何近年來飢饉或洊田野有愁咨之聲癘疫不息閭里多札瘥之患臣等常求其說而不得也至于今歲春暘夏雨各得其序諸路農形擧皆有大有之兆矣一旱跨月而平野無靑一風連日而大稼無實是固不常有之災在廈氈宵旰錦玉靡寧恩綸屢降惠澤傍流海隅蒼生庶可見白屋之煖如挾纊空廚之不歎濕薪則抑此可以致祥而不可以召災也噫今日微微隱隱之聲玆曷故焉臣等雖不敢以漢儒付會之說仰塵湊纊而天人相與之際亦豈無感應之如神也哉臣等死罪竊以目下禁令一事卽上斁天經下絶民彝召災致沴之一大失政也夫禁者所以禁人非辟而今以禁願忠之心禁者所以禁人之暴亂而今以禁來諫之路臣等誠不勝太息流涕繼之以痛哭也嗚呼撑天亘地消滅他不得者卽此箇義理也大小廷臣之腐心痛骨如不欲生者豈爲他哉亶以義理之明晦實係國家之安危而一脈綸綱之賴而不墮者惟此臺啓在耳迺殿下設爲象魏之禁以作鉗制之資六行刀割夫天下之事可以召災而致沴者孰有大於是者乎臣等伏願殿下亟收禁令以答天警以光聖德使人彝明而世道靖然後此外萬事始可以次第論之矣惶恐敢啓答曰知道不允
정조 18년
傳于李海愚曰坐直承旨入侍
정조 18년
傳于李海愚曰都憲之乍遞旋仍欲爲一番處義容或然矣無他情勢之諫長當此求助之時無端違牌事體所在甚爲寒心大司諫徐邁修罷職都憲則當令一伸大司憲林蓍喆許遞明日常參有命前望單子入之待下批牌招察任
정조 18년
臺諫前望單子入之大司憲李得臣大司諫沈晉賢落點
정조 18년
以副校理李宗燮牌不進罷職傳旨傳于洪大協曰只推
정조 18년
傳于洪大協曰未肅拜玉堂與再牌不進玉堂許遞前望單子入之待下批牌招察任
정조 18년
玉堂前望單子入之副校理尹益烈南履翼校理任希存落點
정조 18년
傳于洪大協曰前副校理鄭來百丁若鏞副修撰除授牌招入直
정조 18년
傳于洪大協曰中批之後又爲遲滯肅命極爲駭然副修撰丁若鏞露梁別將除授鄭來百漢江別將除授皆令當日辭朝
정조 18년
傳于李海愚曰臺閣去就何等緊重況傳旨已下何時詳載於公事冊則持平洪秉臣以傳旨未下入稟者萬萬駭然該房承旨遞差伊日傳旨啓下時在院該房承旨亦爲遞差前望單子入之待開門牌招察任
정조 18년
以寶劍望筒傳于李海愚曰未肅拜摠管許遞前望單子入之
정조 18년
摠管前望單子入之具㢞尹弘烈落點
정조 18년
以慶尙監司趙鎭宅狀啓薦新進上生靑魚限內不得封進惶恐待罪事傳于洪大協曰勿待罪事回諭
정조 18년
李儒慶以備邊司言啓曰卽見全羅監司李書九狀啓則以爲道內今年諸般災摠爲四萬三千五百五十八結一負一束事目頒下四千五百結外不足災三萬九千五十八結一負一束加劃事請令廟堂稟旨分付矣本道沿邑之歉最於三南而總論一道災名似不至如偏被水災之年故綽略假令意或爲三萬數千結內外今此所請大違始料參酌歉歲已往之例竝與事目實合三萬八千五百結劃給以爲一一均俵期無把束白徵之地而其中永災名色數雖無多後弊無窮此則分付度支嚴飭勸耕使卽還實何如傳曰允此道伯必不爲浮誇之請特竝依狀請許施可也
정조 18년
李海愚以賑恤廳言啓曰南部苧廛洞契任掌全春興今月二十七日本洞路傍得二歲遺棄女兒洞里居良女金召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
領議政洪樂性箚曰伏以我殿下自遇六七月之旱修省之方消弭之策靡不用其極夙夜憧憧益勤靡懈宵旰之憂念未遑寢食蠲恤之惠澤普洽區域民情莫不感聳天心亦應悅豫而當此收藏之節又有隱隱之聲何哉災不虛生必有所召而以臣愚昧誠不能知其致災之端則固不敢傅會爲說第伏念今當歉荒之歲聖明憂勞於上民生顚連於下而如臣老病冒叨首相之任國計民憂都屬笆籬未效一分裨益之道莫盡諸路拯活之策虛縻隆眷徒費厚廩辜負之懼瘝廣之憂猶係臣一己之私固不足恤至於國之元輔何等重任而付之如此癃疾耄荒之人廟務則漫不知爲何事荒政則茫然置之忘域若是而上而無郵罰之加下而無紏繩之論一任其養病而視若尋常是豈淸朝置相之道而亦豈不爲仁愛警告之端哉伏乞聖明亟賜斥退臣身改卜賢德以幸國事千萬大願云云答曰省箚具悉卿懇卿何若是過引一則曰予惟否德二則曰予惟否德若非予一人之否德七月之旱八月之風之不足又有今日之隱隱微微乎側身反省不遑暇豫此時輔相豈或但事自引望須安心視事仍傳曰此批答遣史官傳諭
정조 18년
左議政金履素右議政李秉模等箚曰伏以臣等卽伏見責躬減膳之敎仍有求助三司之命乍聞隱隱之響已奉諄諄之旨對越修省之盛念實不勝欽頌之至未知耳論思之地以何昌言仰答明命而天下萬事莫不由用人之得失而隨而得失此言雖似陳腐從古爲治之道實無以易此矣然則進賢退不肖豈不爲目下修省之第一先務乎臣等之無足備數大夫國人無不知之備例乞免反有大官自居之嫌而其職則相耳亦何敢晏然而已乎諸路告歉民憂溢目而曾無一策之裨補徒貽九重之憂勤坐煩廩祿日事伈泄卽此一事尤爲不可不去之端何待臣等費辭而瀝言也伏乞聖明亟賜斥退以幸國事以安賤分焉天固有不測之風雲難以一一傅會於人事而秋冬之候大抵多乖殿下儻於警惕之中靜究厥由則其必有所以然而區區之望惟在於毋忘八月卄七八之風也敢以是箴焉云云答曰省箚具悉卿等之懇八月卄七八之風爲今年歉荒之關捩則其可忘諸卿等箚語中區區之望惟在毋忘伊日之風云必有別般傅會之微意漢儒之所恥卿等不以爲恥其可乎竊爲之慨然也名曰求助思聞昌言而院啓纔答相箚亦然卽皆不欲聞之說是豈應之以實之道乎卿等自引之請過矣常參有命卿等勿辭待朝造朝仍傳曰此批答遣史官傳諭
정조 18년
校理任希存副校理南履翼尹益烈等箚曰伏以臣等竊以爲遇災而警不如無災而警遇災而言不如無災而言臣等俱以無似待罪經幄可警之端可言之事豈待今日轟殷之發而一味含默苟然備位始於有災之後爲此應文之擧者極知萬萬不誠而今若諉以不誠竝與其應文之擧而廢之則臣等尤有罪焉噫我殿下以明睿之姿兼博洽之學絲綸動合典謨政理可挽熙皞求治之意靡懈於廈氈恤窮之澤遍及於蔀屋是宜天心底豫休祥荐臻而夫何近歲以來災殄連仍至於今日而極矣夏而有流金爍石之旱秋而有撼山簸海之風又於收藏之月不令不寧之災何爲而作也臣等相顧驚惑之際得伏見傳敎下者始之以減膳修省申之以各陳昌言臣等奉讀以還竊不勝欽仰贊歎之至若其天人災祥之理雖未敢傅會爲說指爲某事之應而抑有一二可言者竊伏念天之有雷霆猶人君之威斷也則天之警告欲人君之體行也無乃今日之威斷猶有所未盡故天乃以雷霆警告之耶噫懲討一事何等嚴重而三司之合辭歲積而年久尙未蒙允一行半刀割王章何以得伸世道何時底定耶此足以致災召沴之端矣伏願殿下亟從三司之請以答上天之警告焉以言乎民事則今年穡事雖云道道不同邑邑各異始旱終風八路同然則謂之一般歉荒亦可也甁罌俱乏嗟無卒歲之資流丐相望率多塡壑之患咨怨之聲聞之愁亂困悴之色見者憂歎猗我聖上宵旰憂勤金玉靡安特推如傷之仁克講懷保之策蠲減之惠停退之命旣盡而又盡或遣近臣而慰諭或勅道臣而撫恤其所以隱恤之方救荒之策靡不用極凡在瞻聆孰不欽頌而今秋之穡事旣失則明春之賑濟宜講凡事當豫而荒政最先者先儒所言誠爲切實其必多方區劃隨事節蓄卽是今日之急務伏願殿下更加聖念先自宮闈益懋崇儉之方豫損不急之費仍復明降勅諭內而廟堂外而方伯守宰莫不使之聚會精神先事豫講使流者復集居者復安則邦本永固天心可豫惟殿下留神焉以言乎噤默之弊則朝無激昂之風世多委靡之習一言之發恐犯忌諱一事之論慮觸機括平居談論不敢及於時政父兄告戒亦必在於愼言在家而不敢言者誰能揚言於朝廷之上乎在私而不敢論者孰敢顯誦於君父之前乎古之言者雖得罪於君上而朝論許之公議多之今之言者聖明不之罪而親知棄之朝廷擯之名節之壞表也如此風氣之卑弱也如此除非大段淬勵別般激揚則讜直之言終不可得聞此殿下來諫之道或有未盡而然歟伏願殿下山藏海納益恢含弘之量使忠言嘉謨無不畢陳於前雖有逆耳之言犯顔之諫優容嘉奬從之如流則朝廷之上可致寅協政令之間庶無乖謬亦願殿下悉心來諫以弭天譴焉以言乎用人則疏滯之政未遍遐土以言乎紀綱則閭巷之賤敢犯名分凡此數事何莫非召災之端歟朱子曰知得如此是病使不如此是藥苟欲隨事而矯之觸處而救之則事雖勤而功難期矣要在我聖上益加本源之工克盡導率之方則感應之效不外於躬行心得之餘丕變之化自歸於表端影正之地紀綱可以自振言路可以自闢世道民俗亦可以不期正而自正矣故古人之陳戒時君莫不以天下萬事歸之於人主之一心雖近於常談死法究其旨趨終不出此惟我殿下聖旣天縱學又日新顯微之理精蘊之義無不洞見毫析則此等說話何待臣等之更陳而行之惟艱先儒有訓愼終于始聖傳攸揭伏願燕閑濩蠖之際勿以工夫之已詣而或倦廈氈訏謨之地勿以成效之難見而或怠以爲弭災消沴之符焉臣等雖甚庸陋職是論思不當捨此而爲說故敢效沃心之義仰贊應天之實言雖淺淺意則毣毣唯殿下深加澄省焉云云答曰省疏具悉諸條陳勉切實當體念矣
정조 18년
持平鄭魯榮疏曰伏以入夏以來災異疊見亢旱痒稼大風偃禾今此微隱之聲又何爲而發於收藏之月而仁天之警告若其諄複也噫災不虛生必有所召若夫大聖人消弭修省之方誠不在於細事未務應文備數而已必也大舊發大振作上可以答天心下可以慰民情然後災可以轉祥危可以爲安三行刀割噫今歲荒政朝家所以字恤而矜惻之者靡不庸極不念經費之爲重一施蠲停之霈典察眉之德浹髓之澤溢乎絲綸之間無以加矣閭巷婦孺亦皆感泣在今之道只有道臣守宰奉承朝令宣布德意務使實惠下究民生奠安而第念許多守土之官未必盡能竭誠奉行一如聖敎必使黜陟明而賞罰信然後可以責成而奏效亦望另飭諸道俾有實效焉仍伏念臣於見職何嘗一毫近似而重以素患脚病浹月彌苦房闥之間行步尙艱逖違之餘尙不得一肅恩命虛縻累日縮伏俟勘草草腐陳之說亦不得萬一對揚於求助之聖意臣罪至此益無所逃伏乞聖明亟賜鐫削仍治臣不職之罪以安微分千萬幸甚云云答曰省疏具悉首陳當留意爾其勿辭調理察職